Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ περί τροποποιήσεως του κανονισμού (ΕΚ) αριθ. 397/1999 για την επιβολή οριστικού δασμού αντιντάμπινγκ στις εισαγωγές ποδηλάτων καταγωγής Ταϊβάν

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Με τον κανονισμό (ΕΚ) αριθ. 397/1999 το Συμβούλιο επέβαλε οριστικό δασμό αντιντάμπινγκ στις εισαγωγές ποδηλάτων καταγωγής Ταϊβάν. Κατά την έρευνα, η οποία οδήγησε στην επιβολή του προαναφερθέντος δασμού, χρησιμοποιήθηκε η δειγματοληπτική μέθοδος σύμφωνα με το άρθρο 17 του κανονισμού (ΕΚ) αριθ. 384/96 για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (εφεξής o "βασικός κανονισμός").

Το άρθρο 11 παράγραφος 4 του βασικού κανονισμού προβλέπει ότι όταν έχει χρησιμοποιηθεί η δειγματοληπτική μέθοδος κατά την έρευνα δεν μπορεί να αρχίσει επανεξέταση για νέο εξαγωγέα. Εντούτοις, για να εξασφαλιστεί ίση μεταχείριση μεταξύ των τυχόν πραγματικά νέων παραγωγών-εξαγωγέων και των συνεργασθεισών εταιρειών που δεν συμπεριλήφθηκαν στο δείγμα που χρησιμοποιήθηκε κατά την προαναφερθείσα έρευνα, το άρθρο 2 του κανονισμού (ΕΚ) αριθ. 397/1999 ορίζει ότι όταν ένας νέος παραγωγός-εξαγωγέας προσκομίζει στην Επιτροπή επαρκή αποδεικτικά στοιχεία με σκοπό να καθοριστεί ότι πληροί τις βασικές προϋποθέσεις (ήτοι ότι δεν εξήγαγε κατά την περίοδο της έρευνας, ότι δεν συνδέεται με παραγωγούς-εξαγωγείς που υπόκεινται στα μέτρα και ότι έχει πράγματι εξάγει ή ότι έχει συνάψει ανέκκλητο συμβατική υποχρέωση να εξάγει μετά την περίοδο έρευνας), το Συμβούλιο μπορεί να χορηγήσει σ'αυτόν το νέο παραγωγό-εξαγωγέα τον σταθμισμένο μέσο όρο δασμού που εφαρμόζεται στις συνεργασθείσες εταιρείες που δεν συμπεριλήφθηκαν στο δείγμα. Αυτό μπορεί να επιτευχθεί με τροποποίηση του άρθρου 1 παράγραφος 3 του κανονισμού (ΕΚ) αριθ. 397/1999 με την προσθήκη του νέου παραγωγού-εξαγωγέα στον κατάλογο που επισυνάπτεται στον εν λόγω κανονισμό.

Τον Αύγουστο 2001, η Επιτροπή έλαβε αίτηση από την Ταϊβάν για καθεστώς νέου εξαγωγέα. Από την εξέταση αυτής της αίτησης, σε συνδυασμό με τα πρόσθετα αποδεικτικά στοιχεία που ενδεχομένως παρέσχε η αιτούσα εταιρεία, προέκυψε ότι η εταιρεία πληροί όλες τις απαιτούμενες προϋποθέσεις.

Συνεπώς, η Επιτροπή προτείνει στο Συμβούλιο να εγκρίνει τη συνημμένη πρόταση κανονισμού περί τροποποιήσεως του άρθρου 1 παράγραφος 3 του κανονισμού (ΕΚ) αριθ. 397/1999 με την προσθήκη του νέου παραγωγού-εξαγωγέα στον κατάλογο που επισυνάπτεται στον εν λόγω κανονισμό.

Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ περί τροποποιήσεως του κανονισμού (ΕΚ) αριθ. 397/1999 για την επιβολή οριστικού δασμού αντιντάμπινγκ στις εισαγωγές ποδηλάτων καταγωγής Ταϊβάν

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό του Συμβουλίου (ΕΚ) αριθ. 384/96 της 22ας Δεκεμβρίου 1995 για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας [1],

[1] ΕΕ L 56 της 06.03.1996, σ.1. Κανονισμός όπως τροποποιήθηκε τελευταία με τον κανονισμό (ΕΚ) αριθ. 2238/2000 (ΕΕ L 257 της 11.10.2000, σ. 2).

τον κανονισμό (ΕΚ) αριθ. 397/1999 του Συμβουλίου της 22ας Φεβρουαρίου 1999 για την επιβολή οριστικού δασμού αντιντάμπινγκ στις εισαγωγές ποδηλάτων, καταγωγής Ταϊβάν, και την οριστική είσπραξη του επιβληθέντος προσωρινού δασμού [2] και ιδίως το άρθρο 2,

[2] ΕΕ L 49 της 25.2.1999, p. 1.

την πρόταση που υπέβαλε η Επιτροπή κατόπιν διαβουλεύσεων με τη συμβουλευτική επιτροπή,

Εκτιμώντας εξής:

A. ΠΡΟΗΓΟΥΜΕΝΗ ΔΙΑΔΙΚΑΣΙΑ

(1) Με τον κανονισμό (ΕΚ) αριθ. 397/1999 το Συμβούλιο επέβαλε οριστικό δασμό αντιντάμπινγκ στις εισαγωγές στην Κοινότητα ποδηλάτων που υπάγονται στους κωδικούς ΣΟ 8712 00 10, 8712 00 30 και 8712 00 80 καταγωγής Ταϊβάν. Εφαρμόστηκε η δειγματοληπτική μέθοδος στους παραγωγούς-εξαγωγείς της Ταϊβάν και επιβλήθηκαν μεμονωμένοι δασμοί από 2,4% έως 18,2% στις εταιρείες του δείγματος, ενώ στις λοιπές συνεργασθείσες εταιρείες που δεν συμπεριλήφθηκαν στο δείγμα εφαρμόστηκε σταθμισμένος μέσος όρος δασμού 5,4%. Επιβλήθηκε δασμός 18,2% στις εταιρείες που δεν αναγγέλθηκαν ή δεν συνεργάστηκαν στην έρευνα.

(2) Το άρθρο 2 του κανονισμού (ΕΚ) αριθ. 397/1999 ορίζει ότι όταν ένας νέος παραγωγός-εξαγωγέας της Ταϊβάν προσκομίζει επαρκή αποδεικτικά στοιχεία με σκοπό να καθοριστεί:

* ότι δεν εξήγαγε στην Κοινότητα τα προϊόντα που περιγράφονται στο άρθρο 1 παράγραφος 1 του εν λόγω κανονισμού κατά την περίοδο της έρευνας (από 1ης Νοεμβρίου 1996 έως 31 Οκτωβρίου 1997),

* ότι δεν συνδέεται με εξαγωγείς ή παραγωγούς στην Ταϊβάν, οι οποίοι υπόκεινται στα μέτρα αντιντάμπινγκ που επιβάλλονται με τον εν λόγω κανονισμό,

* ότι έχει πράγματι εξάγει στην Κοινότητα τα εν λόγω προϊόντα μετά την περίοδο της έρευνας στην οποία βασίζονται τα μέτρα, ή ότι έχει συνάψει ανέκκλητο συμβατική υποχρέωση να εξάγει σημαντικές ποσότητες προς την Κοινότητα,

το άρθρο 1 παράγραφος 3 του κανονισμού (ΕΚ) αριθ. 397/1999 μπορεί να τροποποιηθεί με τη χορήγηση στον εν λόγω παραγωγό-εξαγωγέα του δασμού που εφαρμόστηκε στους συνεργασθέντες παραγωγούς που δεν συμπεριλήφθηκαν στο δείγμα, ήτοι 5,4%.

B. ΑΙΤΗΣΕΙΣ ΝΕΩΝ ΠΑΡΑΓΩΓΩΝ-ΕΞΑΓΩΓΕΩΝ

(3) Ένας νέος Ταϊβανός παραγωγός-εξαγωγέας, αφού ζήτησε να τύχει της ίδιας μεταχείρισης με τις εταιρείες που συνεργάστηκαν στην αρχική έρευνα αλλά δεν συμπεριλήφθηκαν στο δείγμα, υπέβαλε, μετά από αίτηση, στοιχεία που αποδεικνύουν ότι πληροί τις προϋποθέσεις του άρθρου 2 του κανονισμού (ΕΚ) αριθ. 397/1999. Τα αποδεικτικά στοιχεία που υπέβαλε η αιτούσα εταιρεία θεωρήθηκε ότι επαρκούν για να τροποποιηθεί ο εν λόγω κανονισμός με την προσθήκη του αιτούντος στο παράρτημα. Το εν λόγω παράρτημα περιλαμβάνει τους Ταϊβανούς παραγωγούς-εξαγωγείς που υπόκεινται στο σταθμισμένο μέσο όρο δασμού 5,4%,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Η ακόλουθη εταιρεία προστίθεται στον κατάλογο των Ταϊβανών παραγωγών-εξαγωγέων που απαριθμούνται στο παράρτημα του κανονισμού (ΕΚ) αριθ 397/1999:

- Oyama Industrial Co., Ltd., Tainan,

Άρθρο 2

Ο παρών κανονισμός αρχίζει να ισχύει μία ημέρα μετά τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα του τα μέρη και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος